Frá degi til dags : Sameinumst , hjálpum þeim Ritstjórn Auglýsing Sameinumst , hjálpum þeim Fjórir fyrrverandi þingmenn standa fyrir söfnun fyrir bágstadda í Namibíu . Þeir virðast hafa komist að því að aðstoðar þeirra væri þörf . Það ber vott um kristilegan kærleik að styrkja bágstadda , þó í fjarlægu landi sé . En það er sérkennilegt að Namibía hafi orðið fyrir valinu . Namibía er langt frá því að vera verst statt meðal Afríkuríkja og fjöldi ríkja sem verr standa . Það skyldi þó ekki vera að þessir fyrrverandi stjórnmálamenn hafi ætlað að senda einhvers konar pólitísk skilaboð með söfnuninni ? Sóknarnefnd Hallgrímskirkju bætti svo í söfnunina og lagði fram hálfa milljón úr Líknarsjóði kirkjunnar . Það er enn sérkennilegra ráðslag en söfnunin sjálf . Er ekki tími til að tengja ? Nú eru vélar keyrðar víða til að framleiða rafmagn fyrir tilstilli rándýrrar innfluttrar dísilolíu . Nú fer í hönd sá tími þegar landsmenn flykkjast í ræktina til að bræða af sér lýsið . Í tilgangsleysi lyfta menn járnum og þeyta þrekhjól . Öll sú orka er til einskis . Nú þarf að finna leið til að allt þetta svitastorkna fólk framleiði rafmagn með hamaganginum . Það myndi allavega duga til að knýja posana sem nýttir eru í gríð og erg í byrjun janúar til að greiða fyrir árskortið sem liggur svo ónotað þar til aftur er kominn janúar – ári síðar .